tartuNLP/wikipedia-smugri-20251201 huggingface dataset:
Saab 21

Saab 21 oli Saabi toodetud Rootsi hävitaja/ründelennuk, mille esmalend toimus 30. juulil 1943. Tegemist oli kahe poomiga sabakonstruktsiooni ja tõukava propelleriga lennukiga (propeller asus kere keskosa taga). Seda peeti väga efektiivseks relvaplatvormiks. Lennuki konstrueeris Frid Wänström.
Arendamine.
Rootsi soovis hoida oma neutraalsust Teise maailmasõja ajal ja lootis seda tagada tugeva relvastuse abil, kuid puudusid võimalused relvi välismaalt tarnida. Projekt Saab 21 loomiseks sai alguse 1939. aastal ja esialgu uuriti võimalust kasutada Bristol Taurus mootorit. Kuni 1941. aastani edenes projekt aeglaselt. Kuid kuna vajadus õhuruumi kaitse järgi oli suur ja sõja tõttu oli võimatu isegi kavandeid sisse tarnida, siis otsustas Rootsi alustada ümberrelvastumise programmiga, mis põhines kodumiastel tarnijatel. Madalatiivaline Saab 21 monoplaan ehitati lõpuks kasutades litsentsi alusel toodetud Daimler-Benz DB 605B mootorit. Selle ehitamisel kasutati mitmeid innovaatilisi lahendusi, nagu kolmerattaline maandumistelikute paigutus, ette suunatud raskerelvastus, katapultiste ja kahe talaga tõukava propelleri paigutus, mis hiljem võimaldas kolbmootori reaktiivmootoriga asendada.
Tõukava propelleriga lennuki eeliseks on parem nähtavus ette ja võimalus relvastuse kontsentreerimiseks ninna. Puuduseks on raskused lennukist evakueerumisega hädaolukorras, sest piloot võib propellerisse sattuda. Saab kaalus katapultistme ja propelleri või lausa terve mootori minema paiskamise (plahvatavate poltide süsteemi abil) vahel häda korral. Lõpuks otsustati algelise katapultistme kasuks. Istme töötas välja Bofors ja seda katsetati 1943. aastal.
Pärast sõda, 1947. aastal ehitati lennuki kere 50% ulatuses ümber, et sellele sobitada de Havilland Goblin reaktiivmootor ja lennukile anti uus nimetus Saab 21R (Saab J 21R).
Kasutamine.
Esimesed kolm J 21 prototüüpi lendasid 30. juulil 1943 ja piloodiks oli Saabi katselendur Claes Smith. Õhku tõusmise ajal lendas prototüüp vale klappide seadistuse tõttu vastu raja lõpus asunud aeda ja vigastas ühte telikut. Järgnenud testlend lõppes eduka maandumisega terveks jäänud telikutel.
Kokku toodeti peatehases Trollhättanis 54 J 21A-1 hävitajat, mis anti üle detsembris 1945. aastal. Neile järgnes 124 J 21A-2-e, mille relvastust oli muudetud ja 120 A 21A-3 ründelennukit. Lennukeid kasutati peamiselt pommitajatena ja konstruktsioonist tulenevate piirangute tõttu tehti ettepanek ninas paikneva mootoriga J 23 loomiseks. Kahe konstruktsiooni võrdlemisel otsustati siiski J 21 seeriaga jätkata, kuid lennuki raam reaktiivmootori jaoks ümber ehitada. Kuigi liinil olevad J 21A seeria lennukid otsustati ümber ehitada, jätkus ka kolbmootoriga lennukite ehitus viie seeriana ja need anti aastatel 1948–1949 üle. J 21A võeti teenistusest maha 1954. aastal.
Lennukeid kasutati ainult Rootsi Õhujõududes.
Versioonid.
Säilinud masinad.
Säilinud on kolm lennukit:
A 21A-3, seerianumber 21364 – püsieksponaadina Rootsi Õhujõudude muuseumis.
Oskar Emil Carlblom

Oskar Emil Carlblom (16. veebruar/28. veebruar 1829 Brenti, Härgmäe kihelkond – 15. veebruar/28. veebruar 1902 Tartu) oli Eesti vaimulik.
Õppis aastatel 1839–1847 Cēsise lähedal asuvas Berzaune asutuses (Anst. Birkenruh b. Wenden). Tartu ülikoolis õppis ta aastatel 1848–1850 filoloogiat ning aastatel 1850–1852 ja 1854–1855 usuteadust. Prooviaastal oli ta aastal 1855 Härgmäe koguduses Theodor Georg Sielmanni ja Valmiera koguduses Carl Ferdinand Maximilian Anton Walteri juures. Täiendas ennast seejärel Erlangeni, Tübingeni ja Heidelbergi ülikoolides. Ordineeriti 19. oktoobril/31. oktoobril 1858 Alūksnes õpetajaks.
Oli aastatel 1858–1860 Cēsise ja Valga praostkonna vikaarõpetaja. Aastatel 1860–1865 oli ta Pöide Maarja koguduse õpetaja. Aastatel 1865–1871 oli ta Tarvastu Peetri koguduse adjunktõpetaja. Aastatel 1871–1892 oli ta Häädemeeste Miikaeli koguduse ja Tahkuranna abikoguduse pastor. Kuna ta viis läbi kiriklikke talitusi rekonvertiitidele (õigeusus pettunutele), siis saadeti ta Balti kubermangudest välja. Elas seejärel aastatel 1892–1899 Krustpilsis (Daugavpilsi kreisis), hiljem Tartus, kus ta ka suri.
Isiklikku.
Tema vanaisa Gustav Carlblom ja vanavanaisa Jonas Laurentii Carlblom olid Noarootsi Püha Katariina koguduse õpetaja, teine vanavanaisa Joachim Heinrich Dahl oli Kullamaa Püha Johannese koguduse õpetaja, vanavanavanaisa Andreas Hollming oli Vormsi Püha Olavi koguduse õpetaja, vanaonu Johannes Carlblom vanem oli Tõstamaa Maarja koguduse õpetaja. Tema isa Paul Carlblom oli Tarvastu Peetri koguduse õpetaja, onu Peter Carlblom oli Risti koguduse õpetaja, onu Friedrich Carlblom oli Viljandi Pauluse koguduse õpetaja, onu Johannes Carlblom oli Noarootsi Püha Katariina koguduse õpetaja. Onupoeg (Peteri) Wilhelm Gustav Johann Carlblom oli Alatskivi ja Kodavere Mihkli koguduse õpetaja.
Afiinne teisendus

Afiinne teisendus on niisugune tasandi või ruumi teisendus, mis kujutab sirged sirgeteks ja tasandid tasanditeks. 
Afiinsed teisendused säilitavad paralleelsuse ja lõikumise ning pikkuste, pindalade ja ruumalade suhted.
D'Arcy Thompson näitas, et paljudel juhtudel on organismide vormimuutuste puhul tegu afiinsete teisenduste lähedaste teisendustega.
Eesti Ajalooliste Laevade Selts

Eesti Ajalooliste Laevade Selts (lühend EALS) on mittetulundusühing, mille tegevuse peamine eesmärk on kaitsta ajalooliste laevade säilimist ja käigushoidmist..
Eesmärk.
EALS-i tegevuse peamine eesmärk on kaitsta ajalooliste laevade säilimist kui rahvusliku merekultuuri pärandi aardeid. Samuti on hoida, edendada ja propageerida meresõitu ja merekultuuri, taastada üldsuse huvi mere vastu. Seltsi eesmärk on tõsta noorte huvi meremehe kutse vastu ja tekitada huvi meresõiduajaloo ja laevaehituse vastu.
Ajalugu.
Selts asutati 2004. aasta veebruaris vajadusest luua seaduslik võimalus ajalooliste laevade kasutamiseks Eesti lipu all. Need laevad ei vasta tänapäevastele meresõiduohutusnõuetele, kuid kulude katmiseks on vaja võimalust nende laevadega raha teenida, näiteks reisijaveoga. 
Muude tegevuste hulgas on selts osalenud alates 2007. aastast merepäevade korraldamises Tallinnas, 2008. aastal liitusid korraldajatega linnavalitsus ja Tallinna Sadam.
Als (täpsustus)

Als on Taani saar
"ALS" võib olla
D'Arcy Thompson

D'Arcy Wentworth Thompson (2. mai 1860 Edinburgh – 21. juuni 1948 Saint Andrews) oli šoti bioloog, matemaatik ja tõlkija.
Tema kuulsaim töö on teoreetilise bioloogia teemaline raamat "On Growth and Form" ("Kasvust ja vormist"), milles ta uurib orgaaniliste vormide seaduspärasid. Selle esimene trükk ilmus aastal 1917, teine oluliselt täiendatud ja väga mahukas (1116 lk) trükk 1942. aastal. Hiljem on välja antud ka raamatu lühendatud variant.
Ta on inglise keelde tõlkinud ka Aristotelese bioloogiaalaseid töid.
Jiří Dienstbier

Jiří Dienstbier (20. aprill 1937 Kladno – 8. jaanuar 2011 Praha) oli Tšehhi poliitik ja ajakirjanik.
Ta õppis Karli ülikoolis ajakirjandust. 1958. aastal astus ta Tšehhoslovakkia Kommunistlikku Parteisse ning töötas seejärel kuni 1969. aastani raadios väliskommentaatori ja korrespondendina. Praha kevadega seoses sai temast 1968. aastal dissident ning ta heideti parteist välja ja vabastati töölt. 
1977. aastal kirjutas Jiří Dienstbier alla Harta 77-le. Aastatel 1979–1982 oli ta poliitilistel põhjustel vangis. Pärast vabanemist töötas ta muu hulgas katlakütjana.
Pärast sametrevolutsiooni oli Jiří Dienstbier aastatel 1989–1992 Tšehhoslovakkia esimese demokraatliku valitsuse välisminister.
1992. aastal oli ta Euroopa Julgeoleku- ja Koostööorganisatsiooni esimees. Aastatel 1998–2001 oli ta ÜRO inimõiguste volinik Balkanil. 
2008. aastast kuni surmani kuulus ta Tšehhi senatisse.
Tema poeg Jiří Dienstbier noorem on samuti poliitik, Sotsiaaldemokraatliku Partei aseesimees ja senati liige.
Saint Andrews

Saint Andrews (šoti keeles "Saunt Aundraes", gaeli keeles "Cill Rìmhinn") on ülikoolilinn Šotimaal Fife'i piirkonna idarannikul.
Linn on nime saanud apostel Andrease järgi.
2008. aastal elas seal 16 680 inimest.
Linnas asub Saint Andrewsi Ülikool, mis on vanim ülikool Šotimaal ja vanuselt kolmas kogu ingliskeelses maailmas. Õppetöö ajal moodustavad üliõpilased umbes kolmandiku linna elanikkonnast.
1158. aastal ehitatud ja keskaegse Šotimaa katoliikluse keskuseks olnud katedraal kaotas 16. sajandil reformatsiooni tõttu oma tähtsuse ja lagunes varemeteks.
Tiiu Vahi

Tiiu Vahi-Võsa (31. jaanuar 1932 – 10. jaanuar 2011) oli eesti telerežissöör.
Ta õppis 1939–1946 Rakvere 3. algkoolis ja 1946–1950 Rakvere Arve- ja Plaanindustehnikum raamatupidaja erialal. 1955. aastal lõpetas ta Draamateatri õppestuudio. 
Samal aastal alustas ta tööd Tallinna Televisioonis esimese televisioonisaate režissööri abina. 16. jaanuarist 1961 jätkas ta režissööri assistendina. 
2. jaanuaril 1964 sai Vahist lastesaadete režissöör. 31. oktoobril 1987 läks ta pensionile, kuid töötas ajutiselt 1989. aastal.
Tema lavastatud saatesarjad: "Uudishimulike klubi", "Mõmmi ja aabits", "Entel-tentel", "Trika-trei", "Kõige suurem sõber" jne. 
Tiiu Vahi kirjutas ka sõnad populaarsetele lauludele "Sa oled ainus mu aare" ja "Leopoldi võimlemise laul".
Lamar Odom

Lamar Joseph Odom (sündinud 6. novembril 1979 New Yorgis) on USA endine elukutseline korvpallur, kes mängis korvpalliliigas NBA kokku 14 hooaega ja tuli Los Angeles Lakersiga kahekordseks NBA meistriks.
NBA karjäär.
Odom valiti 1999. aasta NBA "draft"'ist neljandana Los Angeles Clippersisse, kus ta mängis neli aastat ja tõi oma parimal, 2000/01. hooajal keskmiselt 17,2 punkti, 7,8 lauapalli, 5,2 resultatiivset söötu ja 1,6 viskeblokeeringut mängus. 
2003. aastal Miami Heati siirdunud Odom vahetati pärast üht hooaega Shaquille O'Neali vastu Los Angeles Lakersisse, kus möödusid tema karjääri kõige edukamad aastad. Lakersis seitsme hooajaga kahekordseks NBA meistriks (2009, 2010) tulnud ja parimaks vahetusmängijaks (2011) valitud Odom vahetati 2011. aasta detsembris Dallas Mavericksi.
Vaid ühe hooaja Dallases mänginud Odom vahetati seejärel 2012. aasta suvel tagasi Clippersisse, kus ta tõi oma viimasel NBA hooajal vahetusmängijana ligi 20 minutiga keskmiselt 4 punkti ja 5,9 lauapalli mängus.
Rahvuskoondis.
Odom võitis USA korvpallikoondise koosseisus 2004. aasta olümpiamängudelt pronksi ja 2010. aasta maailmameistrivõistlustelt kulla.
Disinflatsioon

Disinflatsiooni ei tohi segi ajada deflatsiooniga. Disinflatsiooni käigus raha väärtus langeb endistviisi, ainult väiksema kiirusega.
Devon Kershaw

Devon Kershaw (sündinud 20. detsembril 1982 Greater Sudburys Ontario provintsis) on endine Kanada murdmaasuusataja.
Kershaw võistles maailma karikasarjas alates 2004. aastast. Ta osales esimest korda MK-võistlustel Drammenis 26. veebruaril sprindi klassikasõidus ja sai 72 osalenu seas 67. koha. Esimese poodiumikoha sai ta 2006. aasta 7. märtsil Borlängenis sprindi vabasõidus, kui oli kolmas. Lisaks tuli Kershaw kuus korda kolme parema hulka Tour de Skil. 2006. aasta 31. detsembril Müncheni sai ta 2. koha sprindi vabasõidud, 2008. aasta 28. detsembril Oberhofis oli ta kolmas 15 km klassikasõidus. 2010.–2011. aasta maailma karikasarjas toimunud Tour de Skil sai ta Oberhofis 15 km jälitussõidus teise, Oberstdorfis sprindi klassikasõidus teise, Dobbiacos sprindi klassikasõidus esikoha ja Val di Fiemmes 20 km ühisstardiga sõidus kolmanda koha.
Kershaw osales kokku neljadel taliolümpiamängudel. 2006. aasta taliolümpiamängudel Torinos jäi tema parimaks tulemuseks paarissprindis koos George Greyga saadud 11. koht. 2010. aasta OM-il Vancouveris oli tema parim tulemus sprinditeates koos Alex Harveyga saadud 4. koht. Samas oli ta 50 km ühisstardiga klassikasõidus viies, 4×10 km teatesõidus seitsmes, 30 km jälitussõidus kuueteistkümnes ja sprindi klassikasõidus kahekümne kolmas. 2014. aasta taliolümpiamängudel Sotšis sai ta 15 km klassikas 35., vabatehnikasprindis 56. ja sprinditeates 12. koha. 2018. aasta taliolümpiamängudel Pyeongchang jäi tema parimaks kohaks 50 km klassikas saadud 26. koht.
Suusatamise maailmameistrivõistlustel jäi Kershaw parimaks kohaks individuaalselt 2011. aasta MM-il Oslois 30 km suusavahetusega sõidus saadud 9. koht. Samadel võistlustel tuli ta koos Harveyga sprinditeates maailmameistriks, võites Kanadale üldse esimese kuldmedali põhja suusaalade maailmameistrivõistlustel.
Ta lõpetas sportlaskarjääri pärast hooaega 2017–18.
Saavutused.
Maailma karikasarjas.
Maailma karikasarja etapivõidud.
Devon Kerchaw võistles maailma karikasarja etappidel 290 korral. Poodiumile jõudis ta 14 korral, millest kolm korda kõige kõrgemale astmele.
Olle Mirme

 
Olle Mirme (sündinud 26. augustil 1973 Tallinnas) on eesti ajakirjanik ja stsenarist. 
1998. aastal lõpetas ta Tallinna Pedagoogikaülikooli telerežii erialal, diplomitööks 23-minutine telelühifilm "Lilled Liale" tema enda stsenaariumi järgi. 
Mirme on avaldanud filmiarvustusi Pühapäevalehes ja Sõnumilehes ning teinud Eesti Televisioonis telesaateid (vabakutselise režissöörina) ja Eesti Raadios filmisaateid. 
Aastatel 2001–2018 oli Mirme Kanal 2 programmidirektor. Tema juhtimisel tõusis Kanal 2 Eesti vaadatuimaks telekanaliks. 
2018. aastast töötab Mirme produktsioonifirmas Nafta, kus on osalenud filmide "O2" ja "Apteeker Melchior" stsenaariumi loomisel. 
Alates 3. märtsist 2025 on Mirme TV3 Grupp Eesti programmidirektor.
Johan Olsson

Johan Arne Olsson (sündinud 19. märtsil 1980 Västerås) on Rootsi endine murdmaasuusataja. 
Olsson on osalenud kolmedel taliolümpiamängudel. 2006. aasta taliolümpiamängudel Torinos osales ta kolmel alal. Parima koha sai ta 15 km klassikasõidus, kus ta sai 6. koha. 30 km suusavahetusega sõidus sai ta 23. ja 50 km ühisstardiga vabasõidus 25. koha. 2010. aasta OM-il Vancouveris võistles ta neljal alal ja tuli 4×10 km teatesõidus koos Daniel Rickardssoni, Anders Södergreni ja Marcus Hellneriga olümpiavõitjaks. Lisaks sai ta kaks pronksmedalit 30 km jälitussõidus ja 50 km ühisstardiga vabasõidus. 15 km vabasõidus sai ta 11. koha. 2014. aasta taliolümpiamängudel võitis ta teatesõidus kuldmedali ja 15 km klassikas hõbemedali.
Olsson on osalenud kuutel maailmameistrivõistlustel. 2005. aasta MM-il oli tema parimaks kohaks 30 km suusavahetusega sõidus saadud 21. koht. 2007. aasta MM-il Sapporos oli ta 15 km klassikasõidus seitsmes. 2009. aasta MM-il Liberecis oli ta 15 km klassikas üheksas. 2011. aasta maailmameistrivõistlustel Oslos võitis ta võitis ta teatesõidus hõbemedali. 2013. aasta maailmameistrivõistlustel võitis ta kuldmedali 50 km klassikas ning hõbemedali 15 km vabatehnika sõidus ja 4×10 km teatesõidus.
2015. aasta maailmameistrivõistlustel Falunis tuli ta maailmameistriks 15 km vabatehnikasõidus ning võitis teatesõidus hõbemedali ja 50 km klassikas pronksmedali. Teatesõidus sõitis ta teist vahetust kiireima ajaga.
2017. aasta maailmameistrivõistlustel Lahtis võitis ta teatesõidus pronksmedali. Individuaalalal jäi parimaks kohaks üheksas 15 km klassikas.
Esimest korda osales Olsson maailma karikasarjas 8. detsembril 2001 Cognes 10 km klassikasõidus ja sai 100 startinu seas 54. koha. Esimese võidu sai ta MK-etapil Davos 13. detsembril 2008 15 km klassikasõidus. Olsson osales MK-sarjas võrdlemisi harva, startides individuaalselt 15 hooaja jooksul 101 etapil. Poodiumile jõudis ta seitsmel korral, millest koguni viiel korral poodiumi kõrgemale astmele. Teatesõidus osales ta 22 korral ning tuli Rootsi võistkonnaga esikohale vaid ühel korral: 21. novembril 2010 etapil Gällivares. Ühelgi sprindidistantsil ta poodiumile ei jõudnud. Ainsal korral sõitis ta Tour de Ski lõpuni 2012–2013, mil sai kokkuvõttes üheksanda koha.
2017. aasta aprillis teatas ta, et lõpetab tippsportlaskarjääri.
Saavutused.
Maailma karikasarjas.
John Olsson osales individuaalselt kokku 101 MK-etapil ja jõudis poodiumile 7 korral, millest viiel korral kõige kõrgemale astmele.
Isiklikku.
2008. aastal abiellus ta endise suusataja Anna Olssoniga (neiupõlvenimega Dahlberg). Neil on tütar Molly.
Johannes Carlblom

Johannes Carlblom (13. november/24. november 1793 Noarootsi – 8. november/20. november 1861 Noarootsi) oli Eesti vaimulik.
Ta õppis Tallinna toomkoolis, Tartu ülikooli usuteaduskonnas õppis ta aastatel 1813–1815. Ordineeriti õpetajaks 13. augustil/25. augustil 1816.
Oli aastatel 1816–1861 (kutsuti 27. augustil/8. septembril 1814, kuus kuud pärast isa surma) Noarootsi Püha Katariina koguduse õpetaja. Sai aastal 1859 Saarte-Lääne praostkonna praostiks. Läänemaa ülemkirikueestseisjaameti liikmeks ja Peterburi Venemaa Evangeeliumi Luteriusu Kiriku Peakonsistooriumi liikmeks sai juunis 1848, konsistooriumi assessoriks sai jaanuaris 1849.
Carlblom jätkas oma isa alustatud tegevust Noarootsi kihelkonna rahva lugemisoskuse edendamisel. Ta oli 9. septembrist/21. septembrist 1842 Eestimaa Kirjanduse Ühingu liige. Oli 23. juulist/4. augustist 1859 Noarootsi abipiibliseltsi eestseisja. Ta huvitus meteoroloogiast, tegi ilmavaatlusi ja kirjutas 16. novembril/28. novembril 1827 toimunud maavärinast.
Isiklikku.
Tema isa Gustav Carlblom ja vanaisa Jonas Laurentii Carlblom olid Noarootsi Püha Katariina koguduse õpetajad, teine vanaisa Joachim Heinrich Dahl oli Kullamaa Püha Johannese koguduse õpetaja, vanavanaisa Andreas Hollming oli Vormsi Püha Olavi koguduse õpetaja, onu Johannes Carlblom vanem oli Tõstamaa Maarja koguduse õpetaja. Tema vend Paul Carlblom oli Tarvastu Peetri koguduse õpetaja, vend Peter Carlblom oli Risti koguduse õpetaja, vend Friedrich Carlblom oli Viljandi Pauluse koguduse õpetaja, venna Peteri poeg Wilhelm Gustav Johann Carlblom oli Alatskivi ja Kodavere Mihkli koguduse õpetaja, venna Pauli poeg Oskar Emil Carlblom oli Häädemeeste ja Tahkuranna koguduse õpetaja.
Nyungwe rahvuspark

Nyungwe rahvuspark on rahvuspark Rwandas.
Park asub riigi edelaosas Burundi piiri ääres Kivu järvest lõunas. Teisel pool piiri Burundis jätkub ta Kibira rahvuspargina.
Nyungwe rahvuspark loodi 2004. aastal. Kaitse alla olid piirkonna metsad võetud juba 1933. aastal. 
Pargi pindala on umbes 970 km².
Paljud rahvuspargi taime- ja loomaliigid on Ida-Aafrika riftivööndi endeemid.
Pargi alale jääb nii vihmametsi, bambusesalusid, rohumaid kui ka soid. Leitud on vähemalt 1068 taimeliiki, neist 137 endeemi. Leidub umbes 200 puuliigi esindajaid. Nende seas on "Entandrophragma excelsum" ja Manni tüvijalg. Rahvuspargi alal kasvab ka mitmesuguseid sõnajalgtaimi, üle saja liigi käpalisi ja begooniaid.
Nyungwe rahvuspargi alal elab vähemalt 85 imetaja- (sealhulgas 13 primaadi-), 275 linnu-, 32 kahepaiksete ja 38 roomajaliiki.
1911. aasta ülevenemaaline algkoolide loendus

Ülevenemaaline algkoolide loendus toimus 1911. aasta 31. jaanuaril (18. jaanuaril) Venemaa keisririigis. Loendus hõlmas nii linnade kui maapiirkondade kõiki algkoolitüüpe, v.a. kõrgema astme algkoolid (linnakoolid ja II järgu linna-tütarlastekoolid).
Loenduse andmed annavad ülevaate tsaariaja lõpu Eesti algharidussüsteemist, koolivõrgust ja koolide arvust. Eestimaa kubermangus ja Liivimaa kubermangu eestlastega asustatud viies maakonnas oli 1911. aasta 18. jaanuari seisuga 1600 alghariduskooli. Kui sellele arvule lisada loenduse alla mitte kuulunud koolid, tegutses Eestis 1911. aasta alguses 1639 alghariduskooli. Tegelikult tegutses Eesti alghariduskoole mõnevõrra rohkem.
Georg Westenberg

Georg Westenberg (ka Georg Vestenberg; 31. jaanuar 1902 Tallinn – 18. oktoober 1980 Stockholm) oli eesti graafik.
Ta sündis 31. jaanuaril Tallinnas postiametniku perekonnas. 1915. aasta sügisel asus õppima Tallinna Kunsttööstuskooli nahatöö ja raamatuköitmise erialale. Õpingute ajal teenis ta 1918. aasta detsembrist 1919. aasta oktoobrini vabatahtlikuna Tallinna Kooliõpilaste Pataljonis. Pärast kooli lõpetamist 1921. aastal õppis ta maalikunsti Anatoli Kaigorodovi ateljees. 
Alates 1. augustist 1921 töötas ta Riigi Trükikojas graafikuna, hiljem ka valerahaeksperdina. 
Ta on kujundanud münte ja paberrahasid: 
Ta kavandas ka postmarke, millest tuntumad on K. Päts (1936), Õpetatud Eesti Seltsi 100. juubel (1938), Tallinna sadam (1938), Pärnu kuurort 100 (1939). Ta esines akvarellide, õli- ja pastellmaalidega kunstinäitustel ning kujundas raamatuid, plakateid, loteriipileteid, rinnamärke jm. 
1944. aasta sügisel põgenes ta Saksamaale, kust tal õnnestus 1945. aasta mai algul pääseda koos Eduard Viiralti ja Aleksis Ranniti perekonnaga Rootsi Punase Risti bussiga Taani kaudu Rootsi. 
1945. aasta suve veetis ta Kummelnäsi põgenikelaagris, seejärel elas ja töötas elu lõpuni vabakutselise graafilise disainerina Stockholmis. Ta kujundas raamatuid, postmarke, auaadresse jms ning korraldas näitusi Eesti posti ja postmarkide ajaloost. 
Tema õetütar oli Kaia Varrak ja õetütre tütar on Anu Kannike.
Minna Kauppi

Minna-Mari Kauppi (sündinud 25. novembril 1982 Asikkalas) on soome orienteeruja, kes on võitnud medaleid paljudel suurvõistlustel.
Aastatel 2006–2010 tuli ta kolm korda individuaalseks ja neli korda võistkondlikuks maailmameistriks ning kaks korda Euroopa meistriks.
Aastal 2010 valiti ta Soome aasta sportlaseks.
Aasta sportlane (Soome)

Aasta sportlane on aasta parima sportlase auhind, mida annab välja Soome spordiajakirjanike liit alates 1947. aastast. Aastatel 1949–2009 valiti eraldi aasta meessportlane ja aasta naissportlane.
Friedrich Volrad Mikkelsaar

Friedrich Volrad Mikkelsaar (22. detsember 1886 Linnamäe vald, Võrumaa – 6. märts 1930 Taagepera) oli eesti haridustegelane ja õpetaja.
Mikkelsaar oli Eesti Vabariigi koolikorralduse aluste rajajaid, kooliuuendusliikumise eestvedajaid, pooldas demokraatlikku koolikorraldust, ühtlus- ja töökooli ning kutseõpetusega keskkooli.
Haridus.
Mikkelsaar õppis Linnamäe algkoolis, Urvaste kihelkonnakoolis (1897–1899), Võru linnakoolis (1900–1905 ja Peterburi Õpetajate Instituudis (1906–1909). Omandas 1906. aastal Tallinnas pedagoogikakursustel ministeeriumikooliõpetaja kutse.
Töö.
Töötas matemaatikaõpetajana Kuramaal Jaunjelgavas (1909–1910), Haapsalu linnakoolis (1910–1913) ja Valga kõrgemas algkoolis (1913–1917). Oli aastail 1917–1918 Tartu 2. rajooni rahvakoolide inspektor.
Kuulus aastail 1917–1919 Eestimaa Kubermangu Ajutise Maanõukogu liikmeskonda. Oli Tartu linnavolikogu liige. Kuulus Eesti-Läti piirikomisjoni. 1918. aastal asus tööle Haridusministeeriumis, algul riigikoolinõuniku ja asjadevalitsejana, seejärel ministri abina. Ministeeriumis töötas kuni surmani 1930. aastal. Haridusloolises kirjanduses nimetatakse 1920. aastaid Eesti kooli ajaloos ka Mikkelsaare ajastuks.
Ühiskondlik tegevus.
Mikkelsaar oli 1917. aastal Valga Õpetajate Ühingu asutajaid ja esimees ning kuulus aastail 1917–1918 Eesti Õpetajate Liidu juhatusse. Oli Haapsalu Tarbijate Ühingu Ökonoomika ja Eesti Laenu- ja Hoiuühisuse asutajaid, Karskusseltsi Ugala liige ning II Läänemaa Laulupeo korraldajaid.
Kirjutas hulgaliselt algkooli geomeetria- ja matemaatikaõpikuid.
Veiko Palge

Veiko Palge (sündinud 13. mail 1971) on eesti filosoof. Ta on tegelenud kvantfüüsika filosoofiliste küsimustega.
Palge sai doktorikraadi 2006. aastal, kaitstes Konstanzi Ülikoolis tööd "Time in quantum mechanics" hindele "summa cum laude".
Aeroobsus

Aeroobsus on vaba hapniku olemasoluga seotus.
Marilyn Vihman

Marilyn May Vihman (1939–) on ameerika päritolu eesti keelt kõnelev keeleteadlane.
Ta uurib lapse keele arengut, on tegelenud ka arengupsühholoogiaga, fonoloogiaga.
1971 kaitses ta California Ülikoolis Berkeleys doktorikraadi. 1996–2006 juhtis ta Walesi Bangori ülikooli arengupsühholoogia
õppetooli. Hiljem oli ta lingvistikaprofessor Yorki Ülikoolis Inglismaal.
2011. aasta kevadsemestril pidas ta loengukursuse psühholingvistika ja neurolingvistika teemal Tartu Ülikoolis.
Tema abikaasa oli Eestis sündinud ameerika keeleteadlane Eero Vihman.
Andris Vilks

Andris Vilks (15. juuni 1963 Jaunpiebalga – 28. aprill 2024) oli Läti poliitik, seimi 12. koosseisu liige. Ta oli 2010–2014 rahandusminister.
Vilks lõpetas 1986 Läti Riikliku Ülikooli geograafiaõpetajana.
Toona Latvijas Unibanka nime kandnud pangas alustas Vilks tööd 1995. aastal krediidianalüüsi osakonnas. Aastail 2000–2002 oli Vilks Latvijas Unibanka aktsiaturgude analüüsi divisjoni juht ning 2002–2007 SEB Unibanka turu- ja sektorianalüüsi osakonna juht. Aastail 2007–2009 oli Andris Vilks panganduskontserni SEB Läti tütarettevõtte SEB Banka peaökonomist ja 2010. aasta jaanuarist maini majandusnõunik SEB Bankas.
Vilks valiti valimisliidu Ühtsus esindajana 2010. aasta sügisel seimi. Ta töötas rahandusministrina 3. novembril 2010 tööd alustanud Valdis Dombrovskise teises valitsuses. 
Suurbritannia ajakiri The Banker valis Andris Vilksi 2012. aasta Euroopa parimaks rahandusministriks.
Konstitutsioonikaitse Büroo

Konstitutsioonikaitse Büroo (läti keeles "Satversmes aizsardzības birojs"; lühend "SAB") on Läti Vabariigi luure- ja vastuluure, salastatud informatsiooni kaitsmise ning rahvusvaheliste organisatsioonidega infovahetuse kontrolli teostav asutus.
Konstitutsioonikaitse büroo ülesanded:
Organisatsioon ja juhtkond.
Konstitutsioonikaitse büroo direktorid: 
Rahvusvaheline koostöö.
2011. aasta algusest on Konstitutsioonikaitse büroo NATO tsiviilluure komitee ("Civilian Intelligence Committee") juhtasutus. Uue organisatsiooni töös osalevad alliansi liikmesriikide enam kui 40 eriteenistust.
Elektrooniline rokk

Elektrooniline rokk, elektrorokk, digitaalne rokk või sündirokk on kombinatsioon elektroonilisest muusikast ja traditsioonilisest rokist.
See muusikastiil sai alguse 1950. aastatel.
Wilhelm Gustav Johann Carlblom

Wilhelm Gustav Johann Carlblom (10. detsember 1820 Harju-Madise – 4. oktoober 1875 Moskva) oli Eesti vaimulik.
Ta lõpetas Peterburis Peetri kirikukooli. Tartu ülikoolis õppis ta aastatel 1838–1843 õigusteadust, filoloogiat ja usuteadust. Oli aastatel 1844–1845 prooviaastal Torma Maarja koguduses Eduard Johann Assmuthi juures ning seejärel 1844–1845 koduõpetaja Strykide Pala mõisas ja Stackelbergide Elistvere mõisas. Ordineeriti 12. jaanuaril / 24. jaanuaril 1847 Peterburis õpetajaks.
Oli aastatel 1847–1852 luterlik vaimulik Bessaraabia sakslaste juures Artsizes (praeguse haldusjaotuse järgi Artsize rajoonis Odessa oblastis), 1852–1863 Alatskivi ja Kodavere Mihkli koguduse õpetaja, lisaks aastatel 1860–1863 ka Peterburi Kindralkonsistooriumi assessor. Aastatel 1863–1875 (introdutseeriti 16. veebruaril / 28. veebruaril 1864) oli ta Moskva Konsistooriumi superintendent ja vaimulik asepresident.
Isiklikku.
Tema vanavanaisa Jonas Laurentii Carlblom ja vanaisa Gustav Carlblom olid Noarootsi Püha Katariina koguduse õpetajad, teine vanavanaisa Joachim Heinrich Dahl oli Kullamaa Püha Johannese koguduse õpetaja, vanavanavanaisa Andreas Hollming oli Vormsi Püha Olavi koguduse õpetaja, vanaonu Johannes Carlblom vanem oli Tõstamaa Maarja koguduse õpetaja, isa Peter Carlblom oli Risti koguduse õpetaja, onu Friedrich Carlblom oli Viljandi Pauluse koguduse õpetaja, onu Paul Carlblom oli Tarvastu Peetri koguduse õpetaja, onu Johannes Carlblom oli Noarootsi Püha Katariina koguduse õpetaja, onu Pauli poeg Oskar Emil Carlblom oli Tahkuranna ja Häädemeeste Miikaeli koguduse õpetaja. Tema äi Andreas Kaspar Friedrich Busch oli Tartu ülikooli usuteaduskonna professor.
Remigija Nazarovienė

Remigija Nazarovienė (neiuna Remigija Sablovskaitė; sündinud 2. juunil 1967 Aşgabatis Türkmenistanis) on iraani-leedu päritolu (ema on Türkmenistanist pärit pärslanna, isa leedulane) kergejõustikutreener ja endine seitsmevõistleja.
Ta on lõpetanud 1986. aastal Vilniuse Karoliniškių gümnaasiumi. 
Ta on kuulunud seitsmel korral Nõukogud Liidu (1988–1990) ja 22 korral Leedu koondisse (1992–2004).
Eestis on ta tegutsenud Eesti koondise kümne- ja seitsmevõistluse treenerina. Tema hoolealused on olnud kümnevõistlejad Mikk Pahapill, Andres Raja ja Mikk-Mihkel Arro ning seitsmevõistlejad Kaie Kand, Ebe Reier ja Berit Jürgenson. Ta on olnud ka Ksenija Balta treener. Alates 2017. aastast on ta Spordiklubi Raesport treener. 
Isiklikku.
Ta oli aastatel 1988–2009 abielus kümnevõistleja Andrei Nazaroviga. Nende poeg Deivydas Nazarovas (sünd 22. aprillil 1991) on mänginud aastatel 2009–2011 Vilniuse Perlase ja 2011–2012 Tallinna Kalevi korvpallimeeskonnas. 
Tema poolõe abikaasa on kettaheitja Virgilijus Alekna.
Saab 21R

Saab 21R oli Rootsi ettevõttes Saab loodud turboreaktiivmootoriga hävitus- ja ründelennuk. Selle, kolbmootoriga Saab 21 baasil arendatud alltiivalise lennuki tellijaks 1950. aastate alguses, oli Rootsi õhuvägi. Saab 21R oli esimene Rootsis konstrueeritud turboreaktiivlennuk. Kuna peaaegu samaaegselt töötati Rootsis välja uuem hävituslennuk Saab 29 Tunnan, jäi Saab 21R kasutusaeg üsna lühikeseks. 
Saab 21R jõuallikaks oli turboreaktiivmootor de Havilland Goblin 2. Peale mootori oli Saab 21A ja 21R vahel veel mitmeid teisigi erinevusi, neist silmatorkavaim oli lennuki kahe keretalaga kiilude otstele kõrgemale tõstetud stabilisaator, et see mootori reaktiivjoale ette ei jääks. 
Kasutamine.
Esimene Saab 21R prototüüp lendas 10. märtsil 1947; esimesed lennukid võeti relvastusse väeosas F 10 1950. aasta augustis. Esialgu plaaniti neid lennukeid kasutada hävituslennukitena, kuid pärast Saab 29 Tunnan esmalendu 1948. aasta oktoobris, vähendati 21R-ide tellimust 120 lennukilt 60-le. 21R lennukid kohandati vastavalt mootori tüübile kas A 21RA või A 21RB ründe- ja õppelennukiteks.
Joachim Heinrich Dahl

Joachim Heinrich Dahl (23. november / 4. detsember 1719 Riia – 6./17. november 1796 Kullamaa) oli Eesti vaimulik.
Alates 1727. aastast elas ta Tallinnas, õppis Tallinna gümnaasiumis. Immatrikuleerus 5. septembril 1738 Jena ülikooli, oli kohal veel aastal 1743. Ordineeriti õpetajaks 20./31. juulil 1748.
Oli aastatel 1748–1796 (kutsuti 11./22. aprillil 1748) Kullamaa Püha Johannese koguduse õpetaja. Oli veel aastatel 1775–1785 Maa-Lääne praostkonna praost ning seoses asehalduskorra moodustatud Paldiski kreisi ja Paldiski praostkonna praost aastatel 1785–1789. Sai "Senior ministerii"'ks 6. augustil /17. augustil 1787. Ta oli vaadetelt pietist, toetades vennastekoguduse tegevust (tema ajal kuulus kogudusse ligikaudu 300 inimest).
1779. aastal välja antud jutluseraamatus ilmus temalt üks jutlus.
Isiklikku.
Tema isa Heinrich Dahl (surn 1729) oli kreeka keele õppejõud Tallinnas, ja poeg, ilmik Heinrich Dahl (1770–1807), tema väimees Gustav Carlblom oli Noarootsi Püha Katariina koguduse õpetaja, tütrepoeg Peter Carlblom oli Risti koguduse õpetaja, tütrepoeg Friedrich Carlblom oli Viljandi Pauluse koguduse õpetaja, tütrepoeg Paul Carlblom oli Tarvastu Peetri koguduse õpetaja, tütrepoeg Johannes Carlblom oli Noarootsi Püha Katariina koguduse õpetaja.
Viited.
Andrei Nazarov

Andrei Nazarov (sündinud 9. jaanuaril 1965 Tallinnas) on Eesti kergejõustikutreener ja endine kümnevõistleja. 
Ta lõpetas 1983. aastal Tallinna 43. Keskkooli.
Ta alustas kergejõustikutreeninguid Sven Andresoo juhendamisel 4. klassi õpilasena, sai mitmevõistlejana esimese medali ETV saatesarjas "TV 10 olümpiastarti". 
Isikliku rekordi (8322 punkti) püstitas 17. mail 1987 Sotšis. Ta on võistelnud kahtedel olümpiamängudel: 1992. aastal Barcelonas, kus saavutas 8052 punktiga 14. koha, ja 1996. aastal Atlantas. Göteborgi MM-il (1995) sai ta 10. koha (8088 p), Spliti EM-il (1990) 8. koha (8072 p) ja Helsingi EM-il (1994) 11. koha (7894 p).
Tema hoolealused on olnud Erki Nool, Larissa Netšeporuk, Remigija Nazarovienė, Pascal Behrenbruch, Andres Raja, Tõnis Sahk, Indrek Turi ja Ksenija Balta, Mikk Pahapill, Laura Ikauniece, Janek Õiglane, Karl-Erik Nazarov, Keiso Pedriks 
Saavutused.
Püstitanud mitu Eesti rekordit: 1987. aastal 110 m tõkkejooksus (13,6 ja 13,88), 1987. aastal kümnevõistluses (8322 punkti, maailma hooaja edetabeli 8. tulemus) ning 1991. aastal seitsmevõistluses (6098 punkti, maailma hooaja edetabeli 5. tulemus).
Isiklikku.
Ta oli aastatel 1988–2009 abielus seitsmevõistleja ja treeneri Remigija Nazarovienėga. Neil on poeg Deividas Nazarovas, kes on leedu korvpallur.
Andrei Nazarov abiellus Ksenija Baltaga 29. septembril 2018. Tema õepoeg on Karl Erik Nazarov.
Michael Walchhofer

Michael Walchhofer (sündinud 28. aprillil 1975 Radstadtis) on Austria mäesuusataja. 
Saavutused.
Maailma karikasarjas.
Maailma karikasarja etapivõidud.
Michael Walchhofer on osalenud (seisuga 12. jaanuar 2011) 231 MK-etapil ja jõudnud poodiumile 47 korral, millest 18 korda kõige kõrgemale astmele.
1997. aasta filmikunstis

"Siin loetletakse 1997. aastal filmikunstis ja -ringkondades toimunut, sh esilinastunud filme, toimunud filmisündmusi, väljaantud filmiauhindu, märkimisväärseid isikuid jne."
Ridder

Ridder on linn Kasahstanis Ida-Kasahstani oblastis. Asub Altai mäestiku läänenõlval Ulba jõe ääres, umbes 50 km kaugusel Venemaa piirist.
Asula rajas 1786. aastal mäeinsener Filipp Ridder. 1934. aastal sai linnaõigused ja kandis 1941.–2002. aastani nime Leninogor (venepäraselt "Leninogorsk"). 
Peamine tööstusharu on värviline metallurgia.
Ridderis lõpeb rahvusvaheline maantee E40.
81,2% elanikest on 2019. aasta andmetel venelased.
Linnas on botaanikaaed.
Jakob Westholm

Jakob Westholm (ka Vestholm; 11. mai 1877 Palmse vald – 9. märts 1935 Tallinn) oli Eesti pedagoog, ühiskonna- ja haridustegelane ning koolijuht. Osales eesti õpetajate demokraatlikus liikumises, aitas luua Eesti haridussüsteemi õiguslikke aluseid.
Ta on romaani "Wikmani poisid" tegelaskuju härra Wikmani prototüüp.
Haridustee.
Westholm õppis aastail 1886–1894 Palmse ministeeriumikoolis ja 1894–1898 Tartu Õpetajate Seminaris. Sooritas 1909. aastal eksternina gümnaasiumi küpsuseksamid Tallinna Nikolai I Gümnaasiumi juures. 1909–1915 õppis Tartu Ülikoolis õigusteadust ja filosoofiat, omandas matemaatika koduõpetaja kutse.
Teenistuskäik.
Westholm töötas aastail 1898–1899 Vana-Antsla valla Lusti koolis, 1899–1902 Viru-Nigula kihelkonnakoolis ja 1902–1903 Harjumaal Kolga ministeeriumikoolis.
Asus 1903. aastal tööle Tallinna Väikelaste Eest Hoolitsemise Seltsi algkooli õpetajana, 1905. aastal sai temast kooli juhataja ja 1907. aastal omanik. Kool töötas esialgu 2. järgu eraalgkoolina, 1910. aastast progümnaasiumikursusega 2. järgu poeglastekoolina ja 1915. aastast poeglaste erakeskkoolina. 1917. aastal sai koolist eragümnaasium (Jakob Westholmi Eragümnaasium). Westholm oli gümnaasiumi ülalpidaja ja direktor kuni surmani 1935. aastal. Westholm pärandas gümnaasiumile 140 000 krooni väärtuses vallas- ja kinnisvara, mille põhjal moodustati sihtasutus "Jakob Westholmi poeglaste erahumanitaargümnaasium" kooli ülalpidamiseks.
1919. aastal osales Westholm Vabadussõjas kooliõpetajate roodus.
Jakob Westholm oli Eesti Vabariigi algaastail 5. detsembrist 1918. aastast Haridusministeeriumi keskkoolide osakonna juhataja, osales kooliseaduste koostamisel. 1919–1920 Asutava Kogu liige ja abijuhataja, 1920–1931 Riigikogu liige.
Ühiskondlik tegevus.
Westholm oli Eesti Rahvaerakonna ja erakondade ühinemise järel Rahvusliku Keskerakonna liige. Osales õpetajate kutseorganisatsioonide (Eesti Õpetajate Liit jt) tegevuses.
Mia (Eesti laulja)

 
Mia (kodanikunimi Kersti Kukk; sündinud 1987. aastal Tallinnas) on eesti laulja. Mia on tuntud oma siiraste ja südantsoojendavate laulude poolest, mis on võitnud paljude kuulajate südamed Eestis. 
Ta on lõpetanud 2010. aastal Tartu Ülikooli riigiteaduste erialal. Oli vahetusüliõpilasena Venemaal Voronežis ja Prantsusmaal Bordeaux's.
Muusikukarjäär.
Muusikat õppis Mia laulu- ja tantsukoolis WAF Maikeni juhendusel. Lauljakarjääri alustas suvel 2010. 
Ta on osalenud Eesti Laulu konkursil kahel korral: 2012. aastal looga 'Bon Voyage', kus saavutas esimeses poolfinaalis 8. koha, ning 2023. aastal looga 'Üks samm korraga', kus jõudis finaali, olles esimeses poolfinaalis 5. ja finaalis 10. kohal.
Tunnustus.
Esiksingel "Ingel mu kõrval" 2010. aastal:
Singlid.
Aastal 2023. jõudis MIA Eesti Laulu finaali palaga "Üks samm korraga".
Eraelu.
MIA (Kersti Kukk) on ametilt kiropraktik. Ta õppis eriala Hispaanias ning tutvus seal elades oma elukaaslasega, kes on rahvusest belglane. Neil on kaks last.
Grafeem

Grafeem on väikseim tähendusi eristav üksus kirjakeeles.
Suulises keeles on analoogseks vähimaks üksuseks foneem.
Grafeemide näiteiks on kirjatähed, kirjavahemärgid, numbrid.
Pöördproksi

Pöördproksi (ingl. "reverse proxy") on proksi, mis paistab klientidele kui harilik server. Pöördproksi võtab vastu päringud klientidelt, edastab need serveri(te)le ja vahendab serveri saadud päringuvastused klientidele tagasi. Pöördproksi paigaldatakse reeglina serveri(te) lähedale ning see vahendab paljude klientide päringuid kindlatele enda teenindatavatele serverirakendustele ja/või veebisaitidele. Termin "pöördproksi" tuleneb sellest, et ta tundub vastandina harilikule ehk päriproksile (ingl. "forward proxy"), mis vahendab klientide päringuid paljudele erinevatele serveritele ning on sageli paigaldatud klientide lähedale.
Pöördproksit võidakse kasutada järgmistel põhjustel:
Filtreerimine

Filtreerimine ehk filtratsioon ehk filtrimine ehk kurnamine on ainete lahutamise meetod, see on vedelikust või gaasist tahke mittelahustuva aine eraldamine poorse materjali või kihi (filtri) abil. Laborites kasutatakse selleks tihti filterpaberit.
Memphis Grizzlies

Memphis Grizzlies on USA korvpalliklubi, mis mängib korvpalliliigas NBA. Meeskond kuulub läänekonverentsi edeladivisjoni ja peab oma kodumänge FedExForumis.
Ajalugu.
Korvpalliklubi Vancouver Grizzlies pääses koos Toronto Raptorsiga NBA-sse 1995. aastal, kui NBA laienes Kanadasse. Klubi kolis 2001. aastal Memphisesse ja võttis kasutusele oma praeguse nime.
Aastatel 2011–2017 seitse hooaega järjest väljalangemismängudele jõudnud klubi parim tulemus pärineb 2013. aastast, kui Los Angeles Clippersi ja Oklahoma City Thunderi alistamise järel jõuti välja läänekonverentsi finaali, kus tuli aga tunnistada San Antonio Spursi paremust.
Andreas Hollming

Andreas Hollming (ka Andreas Holming; 1714 Rootsis – 23. märts / 3. aprill 1769 Vormsi) oli Eesti vaimulik.
Immatrikuleeriti Uppsala ülikooli 1. oktoobril 1731. Tuli Tallinna kui "stud. theol" (usuteaduse üliõpilane). Ordineeriti 15. septembril / 26. septembril 1736 Tallinna toomkirikus (samal päeval jutlustas seal ka krahv Nikolaus Ludwig von Zinzendorf).
Oli aastatel 1736–1769 Vormsi Püha Olavi koguduse õpetaja. Sai 28. jaanuaril / 8. veebruaril 1763 Saarte-Lääne praostiks ning jaanuaris 1768 Eestimaa konsistooriumi assessoriks.
Hollming andis oma osa vennastekoguduse liikumisse, organiseerides Vormsil oma "salgakese" – 80 hinge.
Tallinna sadama tolli 1749. aasta arveraamatute sissekannetest selgub, et talle oli Vormsi saarele saadetud arstimeid ja klaver.
Isiklikku.
Tema tütre Elisabethi abikaasa oli Noarootsi Püha Katariina koguduse õpetaja Jonas Laurentii Carlblom ning nende järeltulijad töötasid pastorina paljudes kohtades Eestis. Tema teise tütre Christina abikaasa oli Noarootsi Püha Katariina koguduse õpetaja Johann Lithander ning nende järeltulijate seas oli palju Turu muusikuid.
Ylihärmä vald

Ylihärmä on endine vald Soomes Lõuna-Pohjanmaa maakonnas. Ylihärmä vald asutati 1868. aastal.
1. jaanuaril 2009 ühinesid Ylihärmä, Alahärmä ning Kortesjärvi vald Kauhava linnaga.
Vald oli Aegviidu alevvalla sõprusvallaks.
Saab 105

Saab 105 on 1960. aastate alguses Saabi eraettevõtmisena tsiviillennuki baasil Rootsi Õhujõududele konstrueeritud kahe reaktiivmootoriga kaheistmeline õppelennuk. Lennuki eripäraks on kõrvuti paiknevad pilootide istmed ja T-asetusega stabilisaator. Rootsi Õhujõududes võeti need lennukid kasutusele 1967. aastal tähisega SK 60 ning nendega vahetati välja vananenud reaktiivlennukid De Havilland Vampire.
Algselt varustati lennuk kahe Turbomeca Turbomeca Aubisque mootoriga, mida litsentsi alusel tootis "Volvo Flygmotor" (praegu Volvo Aero) RM9 nime all, tõukejõuga 742 kgs. Uuendatud versioonid on varustatud Williams FJ44 mootoritega RM 15 nime all. Rootsi Õhujõud ostsid 150 ja Austria Õhujõud 40 seda tüüpi lennukit (kasutatakse tähistust Saab 105Ö).
Rootsi Õhujõudude vigurlennurühm (-eskadrill) Team 60 kasutab samuti seda tüüpi lennukeid.
Tessa Worley

Tessa Worley (sündinud 4. oktoobril 1989 Annemasses) on Prantsusmaa mäesuusataja, kelle põhiala on suurslaalom. 
Worley sai 2008. aasta juunioride maailmameistrivõistlustel suurslaalomis pronksmedali. Täiskasvanute rahvusvahelistel võistlustel osales ta esimest korda 2009. aasta maailmameistrivõistlustel Val-d'Isèreis suurslaalomis ja sai 7. koha.
2013. aasta maailmameistrivõistlustel Schladmingis tuli ta suurslaalomis maailmameistriks. Saavutust kordas ta 2017. aastal Sankt Moritzis.
Maailma karikasarjas osales Worley esimest korda 4. veebruaril 2006 Ofterschwangis suurslaalomis ja sai 66 startinu seas 29. koha. Esimest korda jõudis ta kümne parema hulka 27. oktoobril 2007 Söldenis, kus sai suurslaalomis 5. koha. Esimese MK-etapi võidu sai Worley 29. novembril 2008 Aspenis. 2010.–2011. aasta maailma karikasarja suurslaalomi kolmel esimesel võistlusel jõudis ta kõige kiiremini finišisse, olles esimene Aspeni, Sankt Moritzi ja Semmeringi etapil.
2017. aastal valiti ta Prantsusmaa aasta naissportlaseks.
Saavutused.
Maailma karikasarjas.
Tessa Worley on osalenud () 192 MK-etapil ja jõudnud esikolmikusse 25 korral, millest 13 korda kõige kõrgemale astmele.
Hääbuv pudelpalm

Hääbuv pudelpalm ("Hyophorbe amaricaulis") on igihaljas puittaim palmiliste sugukonnast.
Hääbuv pudelpalm on Mauritiuse saare endeem. Teada on vaid üks säilinud taim, mis kasvab Curepipes Curepipe botaanikaaias. Puu on 12 m kõrge, halli tüve ja vahajate lehtedega. Ta on kasvanud üle 50 aasta ning õitseb ja viljub regulaarselt. Puul on valged või kreemikad õied, mis kasvavad välja tüvest vahetult lehtede alt. 
Isasõied puhkevad ja närbuvad enne, kui emasõied õitsema hakkavad, seetõttu on valminud seemned steriilsed. Seni pole õite kunstlik tolmeldamine tulemusi andnud. Kloonitud rakkudest kasvatatud istikud on surnud pärast steriilsest keskkonnast eemaldamist.
Ataste õpetajate seminar

Ataste õpetajate seminar oli Järvamaal Atastes asunud pedagoogikaõppeasutus, mis tegutses aastail 1837–1854.
Asutamine ja järelevalve.
Seminari asutamine sai teoks tänu ringkonnale haridusküsimustes liberaalselt meelestatud Järvamaa mõisnikele Esna mõisaomaniku Alexander von Grünewaldti eestvedamisel ja rahvahariduse ministri loal. Õppeasutuse asupaigaks renditi Ataste mõis ning moodustati kolmeliikmeline seminari järelevalve komitee. 1844. aastal saatis Eestimaa rüütelkond seminari omal kulul 12 kasvandikku ning sai õiguse nimetada õppeasutusele omalt poolt kaks kuraatorit. Õppetöö ja järelevalve poolest allus kool riiklikele organitele, neilt aga toetust ei saanud.
Direktorid ja õpetajad.
Seminari direktoriks sai Järva-Peetri kirikuõpetaja Karl Matthias Henning, kes teostas järelevalvet õppeasutuse tegevuse üle. Seminari tegelikuks juhatajaks ja õpetajaks kogu selle tegevuse vältel oli Johann Reinhold Jürgens (1798–1879), Säreverest pärit kangru poeg, kes oli oma teadmised pedagoogikast omandanud Tartu Elementaarkooliõpetajate Seminaris. Seminari abiõpetajana töötas Karl Koch (suri 1859) 
Õppetöö.
Õppetöö seminaris kestis kolm aastat, oli eestikeelne ja tasuta. Õppeaineteks olid usuõpetus, lugemine, laulmine ja nooditundmine, kirjutamine, aritmeetika, geograafia, ajalugu, käsitöö, viiuli- ja orelimäng, soovi korral sai õppida ka saksa keelt. Seminari tegevuse lõpus 1853. aastal lisandusid ortograafia, grammatika, kirikulugu. Seminar pidi kasvandikele andma teadmisi ka igapäevatöödes, majapidamisviisides, aiapidamises ja puutöös. Õppimise kõrval pidid seminari kasvandikud tegema tööd ka Ataste karjamõisas. Pedagoogiline praktika toimus seminari harjutuskoolis.
Õpilased.
Esimesed 12 õpilast saadi peamiselt õppeasutust ülalpidavatest mõisatest, alates 1848. aastast saatis Atastesse 12 õpilast omal kulul õppima ka Eestimaa rüütelkond. Õpilasi võeti vastu iga kolme aasta tagant, kui eelmised olid lõpetanud. Kokku omandas Ataste seminaris aastail 1837–1854 koolmeistri hariduse umbkaudu 70 talupojaseisusest kasvandikku, kellest enamik asus tööle Põhja-Eesti talurahvakoolides.
Seminari sulgemine.
Seminar lõpetas tegevuse 1854. aastal, mil möödus Ataste karjamõisa rendilepingu tähtaeg. Seminari varandus ning õpetaja Karl Koch viidi üle Kuudale, kus samal aastal alustas tegevust Kuuda õpetajate seminar.
Paul Eberhard

Paul Eberhardi nime on kandnud kaks Eesti vaimulikku:
Alassane Ouattara

Alassane Dramane Ouattara (sündinud 1. jaanuaril 1942) on Elevandiluuranniku poliitik ja majandusteadlane, Elevandiluuranniku president alates 11. aprillist 2011.
Ta õppis Ameerika Ühendriikides majandusteadust; sai doktorikraadi Pennsylvania Ülikoolist. Aastatel 1968–1973 töötas ta Washingtonis Rahvusvahelise Valuutafondi peakorteris ning seejärel kuni 1984. aastani Lääne-Aafrika keskpangas. Aastatel 1984–1988 oli ta Rahvusvahelise Valuutafondi Aafrika osakonna juht. Aastatel 1988–1990 juhtis ta Lääne-Aafrika keskpanka.
Alassane Ouattara on erakonna Elevandiluuranniku Vabariiklaste Ühendus esimees. 7. novembrist 1990 kuni 9. detsembrini 1993 oli ta Elevandiluuranniku peaminister. Peaministrina oli ta 1993. aastal president Félix Houphouët-Boigny haiguse ajal presidendi kohusetäitja.
Aastatel 1994–1999 oli Alassane Ouattara Rahvusvahelise Valuutafondi asedirektor.
Enne 1995. aasta presidendivalimisi kehtestatud muudatusega presidendi valimise seaduses keelati kandideerimine isikutel, kelle vanemad ei ole pärit Elevandiluurannikult või kes pole elanud riigis viimase viie aasta jooksul. Muudatuste tegemise põhjuseks peeti soovi tõkestada Alassane Ouattara võimulepääs. Kuigi Ouattara esitati partei presidendikandidaadiks, boikoteerisid valimisi nii tema kui ka Laurent Gbagbo juhitav erakond.
28. novembril 2010 oli ta presidendivalimiste teises voorus vastamisi ametis oleva presidendi Laurent Gbagboga ning valimiskomisjon kuulutas ta 54,1 protsendiga häältest võitjaks. Riigi põhiseadusnõukogu teatas aga, et valimistulemuste väljakuulutamisega jäädi hiljaks ja need on seetõttu õigustühised ning kuulutas, et presidendina jätkab Laurent Gbagbo.
Nii ÜRO Peaassamblee, Aafrika Liit, Lääne-Aafrika Riikide Majandusühendus, Euroopa Liidu liikmesriigid kui ka paljud teised riigid tunnustasid Alassane Ouattara võitu presidendivalimistel.
11. jaanuaril 2011 lükkas Ouattara tagasi Laurent Gbagbo ettepaneku hakata asepresidendiks.
11. aprillil 2011 Gbagbo vahistati ja Ouattara astus presidendiametisse.
5. mail 2011 kuulutas Elevandiluuranniku põhiseadusnõukogu Alassane Ouattara ametlikult presidendivalimiste võitjaks.
Endel Laul

Endel Laul (21. aprill 1927 Torma vald – 25. september 2014 Tallinn) oli eesti ajaloolane, hariduse ja kooliajaloo uurija.
Haridustee.
Õppis aastail 1936–1940 Kõnnu algkoolis, 1940–1942 Torma algkoolis, 1942–1944 Mustvee Gümnaasiumis ja 1945–1947 Tartu 6. Keskkoolis. 1947–1952 õppis ta Tartu Riiklikus Ülikoolis NSV Liidu ajaloo erialal spetsialiseerumisega Eesti ajaloole. 1962. aastal kaitses ta väitekirja Eesti töölisajakirjanduse kujunemisest aastani 1917 ja sai ajalookandidaadi kraadi.
Töökäik.
1952. aastal asus ta tööle Eesti NSV Teaduste Akadeemia Ajaloo Instituuti, algul noorem-, seejärel vanemteadurina. 1970. aastal sai temast TA Ajaloo Instituudi rahvahariduse ajaloo sektori juhataja, kellena töötas 1990. aastani. Aastail 1990–1993 töötas Ajaloo Instituudi juhtivteadurina, samal ajal Eesti Teadlaste Liidu vabakutselise uurijana. 1997–2003 Tallinna Pedagoogikaülikooli vanemteadur.
Ajaloolasena on Laul uurinud töölisajakirjanduse ajalugu, Eesti kooli ja hariduse ajalugu ning Eesti ajalooteaduse (historiograafia) ajalugu.
Teoseid.
Laul on koguteose "Eesti kooli ajalugu neljas köites" 1. (1989) ja 2. (2010) köite toimetaja ja kaasautor ning veel mitme kollektiivse koguteose koostaja ja autor, sh "Tallinna 1. Keskkool 1631–1981" (1981), "Gustav Adolfi Gümnaasium 375" (2006), "Torma Album" II – V (1997–2007).
Avaldanud publikatsioone ka kodu-uurimise metodoloogia alalt.
Ühiskondlik tegevus.
Oli aastail 1978–1990 Eesti Teaduste Akadeemia Kodu-uurimise Komisjoni aseesimees ning Eesti Kodu-uurimise Seltsi taasasutajaid. Oli 1989. aastal B. G. Forseliuse Seltsi asutajaid, praegu selle nõunik. Oli Tormalaste Kodupaigaühenduse asutajaliige ja juhatuse liige, ühenduse trükiste koostaja ja autor.
Isiklikku.
Endel Laulu abikaasa Silvia Laul ja tütar Mare Sokolovski on arheoloogid. Poeg Mart Laul on Eestis tuntud kaktusekasvataja.
Aberdeeni omavalitsus

Aberdeen on üks Šotimaa 32 omavalitsusest ("council area"). Ta paikneb Põhjamere ääres ümbritsetuna Aberdeenshire'ist. Tal on "city" staatus. 
Pindala on 186 km². 
2001. aasta rahvaloenduse järgi oli selle elanike arv 212 125.
Aberdeeni omavalitsuse keskus on Aberdeen.
Salajane ladu 13

"Salajane ladu 13" (inglise keeles "Warehouse 13") on Ameerika Ühendriikide ulme-telesari kahest Ameerika Ühendriikide salateenistuse agendist, kes asuvad tööle valitsuse salalaos nr 13. Selles laos hoitakse üleloomulikke ja ulmelisel tehnoloogial põhinevaid esemeid, mis on USA valitsuse arvates ohtlikud inimkonnale. Agendid Myka Bering (Joanne Kelly) ja Peter Lattimer (Eddie McClintock) otsivad uusi esemeid ja püüavad selgitada nende omadusi.